Les analítiques de l'aigua del torrent del Riot de Sant Joan les Fonts (Garrotxa) han sortit normals però s'han detectat hidrocarburs degradats, en molt baixa concentració, en els sediments negrosos que van aparèixer al fons de la llera a principis de febrer fent saltar les alarmes. És per això que l'Agència Catalana de l'Aigua (ACA) continuarà investigant l'origen de la surgència d'aquest substrat negrós proper al polígon industrial de Begudà i a tocar de l'empresa Noel. Precisament aquesta empresa, que està col·laborant amb el cas, ha informat d'un vessament accidental de fuel en les seves instal·lacions l'any 2001 que va comportar la construcció d'una pantalla i d'un drenatge. Ara es vol esbrinar si hi ha relació amb aquest antic vessament.  L'Agència Catalana de l’Aigua (ACA) continuarà investigant l’origen de la surgència d’un substrat negrós que es va detectar a primers de febrer al torrent del Riot, que desenboca a la riera del Turonell, a tocar del polígon industrial de Begudà a Sant Joan les Fonts (Garrotxa). Les analítiques de l'aigua han donat resultats que estan dins la normalitat i per tant no aporten cap informació que expliqui la presència de la substància negrosa al fons del torrent.  El que sí que s'ha detectat ha estat la presència d'hidrocarburs degradats en molt baixa concentració als sediments del subsòl. L'ACA treballa en la hipòtesi de vessaments o fuites antigues de fuel que podrien haver quedat retinguts durant anys en el subsòl i que, amb les darreres obres d'ampliació de l'empresa Noel que queda just a sobre del torrent, podrien haver arribat a la riera.  L'ACA ha requerit tota la informació disponible sobre les instal·lacions de fuel fins a finals de l'any 2002, quan van ser substituïdes per gas. L'empresa, dedicada al sector carni, ha aportat documentació  d'un vessament accidental de fuel en les seves instal·lacions l'any 2001, que van gestionar amb la construcció d'una pantalla i d’un drenatge que reconduïa el fuel del terreny amb tècniques de bioremediació.  Ara caldrà investigar si aquest vessament té relació amb l'aparició dels fangs negrosos.  Entre les mesures acordades, s'ha decidit que la firma iniciarà un estudi en els propers dies a l'entorn de les antigues instal·lacions de fuel i de la surgència d'aigua a través de nous sondejos. Aquests anàlisis han d’aportar informació sobre l’origen de la surgència d’aigua i confirmar si hi ha terres contaminades per fuel al subsòl. Un cop es disposi d’aquest estudi es valorarà si calen més actuacions. Les tasques de sanejament ja fetes Des del passat 2 de febrer  l'empresa, en coordinació amb l’Agencia Catalana de l’Aigua, ha realitzat diverses mesures de sanejament per evitar qualsevol aportació d’aigua de les seves instal·lacions cap a la riera fins a esbrinar l’origen de la substància. Entre d’altres mesures, han retirat el substrat negrós (extracció mitjançant aspiració amb camions cisterna) i han reconduït l’abocament a la llera de les aigües de refrigeració a la seva depuradora  que, conjuntament amb les seves aigües de procés, aboca a la depuradora de Begudà.  Cal recordar que aquesta zona està inclosa dins del parc natural de la Zona Volcànica de la Garrotxa.

Summary: Les anàlisis al torrent de Sant Joan les Fonts detecten la presència d'hidrocarburs al subsòl que caldrà investigar més


Els grups del PDeCAT i ERC al Senat han presentat dos recursos d'empara davant del Tribunal Constitucional (TC) i li sol·liciten que aturi la tramitació del 155 a la cambra alta. Segons al·leguen, s'ha incomplert el reglament del Senat perquè, entre d'altres, no s'ha escoltat la Junta de portaveus i ha estat la Mesa qui ha tramitat l'acord del Consell de Ministres. També sostenen que l'aplicació del 155 "vulnera la Constitució" i, per tant, sol·liciten a l'alt tribunal que anul·li els acords presos fins al moment a la cambra alta i que també aturi la comissió i el ple, previstos per dijous i divendres i que han de suposar el tràmit final per poder aplicar el 155. Els grups confien que el tribunal "actuï amb la mateixa celeritat que quan li demana el PP" i que tramiti els recursos.  Els dos grups han presentat els recursos per separat aquest dimecres per intentar aturar la tramitació del 155. Segons al·leguen, el reglament del Senat diu que s'ha d'escoltar els portaveus de tots els grups "per fixar criteris i ordenar i facilitar els debats". En canvi, el 155 s'ha tramitat prèvia reunió de la Mesa (on només hi son PP, PSOE i PNB), sense escoltar la resta de grups.  Aquesta és una de les "anomalies" que ja van presentar en dos recursos de reconsideració a la mesa i que no han estat escoltats. Per això, ara els senadors han recorregut al TC perquè consideren que s'han vulnerat "drets fonamentals" i que no poden exercir la seva funció pública en igualtat de condicions.  En aquests recursos, demanen al TC que suspengui de manera cautelar la tramitació, que anul·li els acords de la Mesa presos fins al moment i que es faci complir el reglament del Senat i s'escoltin tots els grups.  El portaveu del PDeCAT, Josep Lluís Cleries, ha declarat que esperen que el tribunal (que no té ple ordinari fins la setmana vinent) es reuneixi "amb la mateixa celeritat que quan li demana el PP". A més, han recordat que el tribunal va suspendre el ple convocat pel Parlament pel passat 9 d'octubre –on Puigdemont tenia previst informar dels resultats de l'1-O- per un recurs d'empara del PSC.  La portaveu d'ERC, Mirella Cortés, també ha justificat que recorren al TC perquè "és l'única porta que tenen on trucar" i ha afirmat que mentre formin part del Senat faran servir "totes les eines que tinguin a l'abast". També ha anunciat que tant ERC com PDeCAT presentaran al·legacions en el tràmit de la ponència.

Summary: Els senadors del PDeCAT i ERC demanen empara al Tribunal Constitucional per tal que aturi la tramitació del 155


El grup parlamentari de Compromís està treballant en una Proposició no de llei a les Corts Valencianes per a la creació d’una loteria valenciana. Segons que ha informat el seu portaveu Fran Ferri als passadissos del parlament valencià el seu grup treballa en aquesta PNLL aprofitant que el País Valencià és un dels territoris que més juga a la Rifa de Nadal i amb la idea de generar un nou ingrés per a la Generalitat Valenciana que aniria a parar al més desfavorits a través de la conselleria d’Igualtat i Polítiques Inclusives. Ferri ha indicat que es treballa perquè la loteria valenciana se celebrés en una data simbòlica allunyada del Nadal com podria ser el 9 d’octubre, diada valenciana, o el Sant Joan. El síndic de Compromís ha assenyalat que el seu grup està en contacte amb el govern valencià per estudiar la viabilitat de la proposta i ha assegurat que per llei és possible gràcies a una legislació aprovada l’any 1988 i ha recordat l’experiència d’altres territoris que, com Catalunya, ja han implantat una loteria pròpia.  Ferri també ha afegit que aquesta loteria podria ser aprofitada per les penyes festeres de Moros i Cristians, penyes esportives o casals fallers per recaptar fons per a les seves activitats. Preguntada per aquesta possibilita, la vicepresidenta Mónica Oltra ha dit que en el cas que la PNLL sigui aprovada per les Corts Valencianes, el govern estudiarà de quina manera posar-la en marxa. Oltra ha afegit que tot el que sigui millorar els ingressos per a la vida de les persones “estem oberts a estudiar-ho i a mirar-ho amb estima”.

Summary: Compromís proposarà crear una loteria valenciana pròpia a l’estil de la Grossa de Cap d’Any a Catalunya


Està previst que passi a disposició judicial en les properes hores ACN Sabadell.-La Policia Local de Mataró ha detingut un novè home relacionat amb la violació múltiple que va tenir lloc el passat mes de febrer a Sabadell. Així ho han confirmat a l'ACN fonts dels Mossos d'Esquadra que han apuntat que l'arrest va tenir lloc a la capital del Maresme dimecres per la tarda. L'home es troba a la comissaria de Sabadell i està previst que en les properes hores passi a disposició del magistrat del jutjat número 2 de la ciutat, responsable d'aquesta causa. Aquesta detenció arriba després que el passat 21 de març quedés en llibertat un dels dos empresonats per aquests fets, perquè l'Institut de Medicina Legal no relaciona amb ell cap de les mostres genètiques preses a la víctima. A banda de l'arrestat a Mataró, hi ha vuit detinguts més per aquets cas. Set es troben en llibertat però amb mesures cautelars. Un d'ells, B.E.H., va comparèixer amb diversos dies d'endarreriment i per això el jutge de Sabadell avisa que podria haver comès un delicte de trencament de mesura cautelar.  A més, el magistrat ha emès una ordre de recerca i la celebració d'una compareixença de presó per un altre dels investigats, K.O, que no va presentar-se a una vista a l'Audiència de Barcelona. Hi ha una altra vista sobre un altre investigat, J.B., que encara està pendent de resolució. Els fets van tenir lloc el passat 3 de febrer en una antiga sucursal bancària que estava abandonada a Sabadell. La víctima, de 18 anys, va sortir de festa pel centre de la població i per causes que es desconeixen va acabar en aquest local on diverses persones van agredir-la. La jove va aconseguir fugir a peu i una parella que anava en cotxe la va dur a les dependències de la Policia Local de Sabadell.

Summary: Detenen a Mataró un novè home relacionat amb la violació múltiple de Sabadell


Els preus van caure de dues dècimes a la demarcació de Tarragona al juliol en relació amb al juny, cosa que s'explica per l'inici de la campanya de rebaixes d'estiu que especialment ha afectat a la cistella de productes del vestit i el calçat i del parament de la llar, segons les dades publicades aquest divendres per l'Institut d'estadística espanyol. La taxa interanual d'aquesta demarcació s'ha situat en -0,9%, dues dècimes menys negativa que la registrada al juny, i encadena un any complet en negatiu. Amb aquest resultat, la inflació de la demarcació de les comarques tarragonines s'ha situat aquest mes de juliol cinc dècimes per sobre de la mitjana registrada en el conjunt de Catalunya (-0,4%).

Summary: Els preus cauen dues dècimes al juliol a Tarragona i deixen la inflació anual en -0,9%, en negatiu durant l'últim any


La quarta edició del Girocamping creix més d'un 20% en superfície i potencia les activitat amb el repte d'aconseguir que el sector guanyi terreny a hotels i apartaments a l'hora d'atraure turistes. "En països com França, Holanda o Alemanya el 25% dels qui hi passen les vacances escullen un càmping per allotjar-se; a Catalunya, no arribem al 5%", recorda el president de l'Associació de Càmpings de Girona, Miquel Gotanegra. Aquest any, el saló Girocamping ocuparà fins a 7.800 metres quadrats i ja compta amb 136 expositors. D'aquests, en destaca l'increment d'estands vinguts de França (que han crescut més d'un 50%). La fira, que guanya un dia, se celebrarà del 3 al 6 de març.  Girona es tornarà a convertir en el gran aparador del món del càmping el primer cap de setmana de març. El Girocamping, que aquest 2016 arriba a la quarta edició, ho fa consolidant-se com "el saló de referència del sector a Catalunya i, fins i tot, de l'estat espanyol", destaca Gotanegra.  Any rere any, el certamen ha anat creixent, bé sigui en expositors o activitats. Aquest 2016, a més, ho fa en superfície. El saló guanya 1.500 metres quadrats (un 20% més) i passarà a tenir-ne fins a 7.800, que se subdivideixen entre els espais del Palau de Fires i dues carpes exteriors (on hi haurà autocaravanes, caravanes i accessoris de càmping). De moment, ja hi ha 136 expositors confirmats. I entre ells, destaca l'increment d'empreses franceses que participaran al certamen. Aquest 2016 n'hi haurà, en total, una desena (la qual cosa suposa un augment del 50% respecte la tercera edició).  Seguint la línia de l'any passat, el Girocamping recrearà una ciutat de vacances a l'interior del palau de Fires perquè, al costat de l'oferta, el visitant també pugui viure l'ambient d'un càmping. El saló s'obre al públic en general (sobretot, famílies) però també té un apartat específic per a professionals. Aquí, per exemple, s'hi portaran a terme dos networkings i un workshop per posar en contacte empresaris, proveïdors i estudiants de la UdG (que poden ser possibles perfils a l'hora de cobrir vacants de feina). La primera nit, la del 3 de març, durant el sopar de gala que obrirà el certamen es lliurarà també el tercer premi Jaume Genover i Roig. El guardó reconeix la trajectòria d'aquells empresaris que s'han dedicat a impulsar el sector del càmping gironí. "Creuar la frontera" De nou, al Girocamping s'hi podran veure les darreres novetats i l'oferta del sector. Al costat dels estands, el saló també oferirà activitats paral·leles (com ara desfilades de mascotes, tallers de globoflèxia, pallassos, circuit de ponis, castells inflables i minidisco). Tot plegat, concreta Gotanegra, amb l'objectiu de mostrar que els càmpings són "els grans clubs de vacances del país" i aconseguir guanyar terreny als altres tipus d'allotjament a l'hora d'atraure turisme. "El gran repte és fer que les famílies creuin la frontera d'un càmping, perquè un cop hi han entrat, solen escollir-los per anar-hi a passar les vacances", explica el president de l'associació. De fet, Gotanegra explica que, a l'hora d'impulsar els campistes, el sector s'emmiralla en la realitat que es viu en països com Holanda, Alemanya o França. "Allà, el 25% dels qui hi passen les vacances per allotjar-se escullen un càmping; aquí, no s'arriba al 5%", ha dit.  Organitzat per l'associació gironina, el Girocamping compta amb la col·laboració de l'Ajuntament de Girona, el Patronat de Turisme i l'Agència Catalana de Turisme. Durant la presentació, l'alcalde de la ciutat, Albert Ballesta, ha destacat que certàmens com aquest contribueixen a reforçar "la capitalitat de les comarques gironines amb el turisme de càmping".  El president de la Diputació, Pere Vila, ha subratllat el "salt qualitatiu" que ha fet el sector al llarg dels darrers anys. I per últim, el director de Màrqueting de l'Agència Catalana de Turisme, Jordi Secall, ha destacat que els càmpings s'han sabut "adaptar a les noves formes de demanda" i, en la mateixa línia que Gotanegra, ha admès que ara el repte passa per saber atraure el turisme català, espanyol i de proximitat perquè els escullin com a lloc de vacances.  El càmping escola a Girona es gesta Durant la presentació del certamen, Miquel Gotanegra també ha volgut fer esment que l'associació continua volent impulsar un càmping escola a la ciutat de Girona. "Cada cosa al seu temps, però aquest és un projecte que no ha quedat arraconat en absolut", ha dit el president.  I com a prova, Gotanegra ha dit que mantenen converses amb l'Ajuntament per fer-lo realitat. "Ara bé, no és fàcil tot i que hi anem fent passos; calculo que en menys d'un any podrem presentar el projecte", ha dit el president de l'Associació de Càmpings. Gotanegra també ha explicat que, tot i que avui dia no tinguin "seu física" –en referència al càmping escola- sí que des de l'entitat es fa una assignatura d'allotjaments extrahotelers a la UdG i que també col·laboren amb unes jornades del sector que es fan a la UB.

Summary: El quart Girocamping creix un 20% en superfície amb el repte que el sector guanyi terreny a l'hora d'atraure turistes


362 empreses solvents de les comarques gironines busquen relleu perquè els propietaris es jubilen o bé deixen l'activitat per altres motius (mobilitat geogràfica o desavinences entre els socis). Totes aquestes firmes es troben ara en cartera dins el programa 'Reempresa', impulsat per la patronal CECOT i que va arribar a la demarcació l'any 2013. Fins ara, gràcies a aquesta iniciativa per evitar liquidacions, arreu del territori s'han generat 1,4 MEUR d'inversió induïda que han permès 'salvar' 78 empreses, gràcies a què un emprenedor ha assumit les regnes del negoci.  D'aquestes, una de cada tres es troben a la ciutat de Girona. Aquí, sobretot, les firmes que han canviat de mans són del sector serveis (amb una clara preeminència del ram de l'hostaleria). Precisament, aquest dimarts, l'Ajuntament de Girona s'ha adherit al programa 'Reempresa' i, a partir d'ara, obrirà un punt fixe d'atenció a aquells qui estiguin interessats a comprar alguna de les empreses que s'inclouen al catàleg.  El programa 'Reempresa' es va engegar per garantir la continuïtat d'aquelles empreses viables que, sigui per un motiu o altre, podien veure's abocades a la liquidació. Bé fos perquè el propietari es jubila (cosa que passa en un de cada tres casos) bé fos perquè l'amo marxava a viure a un altre lloc o -fins i tot- per desavinences entre socis. A les comarques gironines, aquesta iniciativa impulsada per la CECOT, va arribar l'any 2013. Segons explica el president de la patronal, Antoni Abad, 'Reempresa' no és res més que "un gran mercat que multisectorial que posa en contacte propietaris que volen vendre amb emprenedors que volen comprar". Té la particularitat, això sí, que les empreses que s'hi ofereixen solen ser petites i mitjanes.  "Hi ha de tot, des de fleques a discoteques passant per comerços, restaurants i indústries", precisa Abad. El president de la CECOT recorda que, precisament, en aquests casos qui adquireix el negoci no ha de començar des de zero, sinó que compra una empresa que ja és solvent.  D'ençà que es va començar a estendre al territori, el programa ha permès garantir la continuïtat de 78 negocis, que s'han acompanyat d'una inversió induïda de 2.99 MEUR. Moltes d'aquestes empreses són del sector comerç, però a la demarcació també destaquen les industrials (que suposen el 17% del global). El director del centre 'Reempresa' a Catalunya, Albert Colomer, precisa que, a dia d'avui, al seu catàleg hi ha 362 firmes gironines que busquen relleu. I que des del programa s'està parlant amb 525 emprenedors que podrien estar interessats a adquirir-ne alguna. "El seu perfil és molt variat; des de treballadors o encarregats que ja se la coneixen perquè hi porten temps treballant fins a empresaris del sector, passant per executius que busquen noves ocupacions", indica el president de la CECOT. Una de cada tres, a Girona ciutat De les 78 empreses que han perviscut gràcies al programa, una de cada tres (en concret, 26) es troben a Girona ciutat. En total, aquestes transmissions han suposat una inversió induïda d'1,14 MEUR, sobretot als sectors serveis (51,27%) i hostaleria (44,28%), seguit del comerç (4,21%). L'import mitjà de les operacions ha estat d'uns 50.000 euros, tot i que també n'hi ha hagut de 300.000 o, a l'altre costat de la balança, de tan sols 4 euros. "La nostra aspiració, sobretot, és la d'evitar que apareguin cartells on es llegeix 'Es traspassa' als aparadors de botigues i negocis, perquè no hi ha res més dolent que això per a una zona comercial", concreta Antoni Abad. Actualment, a Girona ciutat, el programa 'Reempresa' compta amb 84 propietaris interessats a cedir el negoci i ha atès 164 emprenedors.  Ara, a més, aquestes transaccions es podran fer des d'un únic punt. L'Ajuntament de Girona s'ha adherit aquest dimarts a la iniciativa de la CECOT i situarà un espai fixe d'atenció del 'Reempresa' al Centre d'Iniciatives Locals (CIL), situat al carrer Tarragona. L'alcaldessa Marta Madrenas i la regidora de Promoció Econòmica, Glòria Plana, han destacat que això permetrà difondre "un model consolidat" que permet "crear ocupació i evitar liquidacions d'empreses". Arreu de Catalunya, d'ençà que es va engegar, el programa 'Reempresa ja ha salvat més de 800 negocis, garantint la continuïtat de 2.700 llocs de treball i generant una inversió induïda de 41 MEUR. De totes les empreses que passen d'unes mans a altres, el 87% sobreviuen. Aquest 2016, el programa 'Reempresa' ja ha tancat 107 operacions, que han generat una inversió induïda de 4,5 MEUR. D'aquestes, disset són a les comarques gironines. A la demarcació, entre les administracions que donen suport al programa hi ha la Diputació de Girona, els ajuntaments de Figueres i  Olot, i els consells comarcals del Gironès i la Selva. Aquest 2016, a més de Girona, al llistat també s'hi afegirà el Consell Comarcal del Baix Empordà.

Summary: 362 empreses solvents de les comarques gironines busquen relleu perquè els propietaris es jubilen o deixen l'activitat


La multinacional farmacèutica Grifols, dedicada als derivats del plasma, reparteix 213 milions d'euros entre els accionistes i continua destinant el 40% dels beneficis nets en dividends. Així ha quedat aprovat en la Junta General d'Accionistes que la companyia ha celebrat aquest divendres a la seu de Sant Cugat del Vallès (Vallès Occidental). La sessió ha comptat amb 662 accionistes, que representen el 82% del capital social de l'empresa amb dret a vot. Víctor Grífols Deu i Raimon Grífols, que el 2017 assumiran el càrrec de consellers delegats, arriben amb idees "fresques i noves" i amb la voluntat de "treballar junts". Grifols va entrar a la borsa ara fa deu anys.

Summary: La farmacèutica Grifols reparteix 213 MEUR entre els accionistes


El president de la cambra lamenta l’enfrontament entre JxCat i ERC però insisteix que els de Puigdemont “van mentir” i els avisa que “no s’hi val tot”  ACN Barcelona.-El president del Parlament, Roger Torrent, ha lamentat aquest divendres, en una entrevista a El Món a Rac1, l’enfrontament que JxCat i ERC van exhibir el passat dimecres a la cambra després de la decisió de desconvocar el ple previst perquè no hi havia acord en com aplicar la interlocutòria del jutge Pablo Llarena sobre la suspensió de sis diputats independentistes. Per a Torrent, el seguit de declaracions, retrets i “mentides” que va succeir a la suspensió del ple va ser un show que no hauria d’haver passat. “Hem de fer tots plegats autocrítica i evitar en el futur espectacles lamentables com el que hi va haver”, ha etzibat. I és que per al president del Parlament, els dos grups “s’han d’autoesmenar i conjurar-se per parlar més i arribar a acords per a evitar al que es va arribar”. Amb tot, Torent manté que el primer a llençar la pedra va ser JxCat, quan va aparèixer públicament a dir que s’havia incomplert un pacte que teòricament havien tancat amb ERC i el propi Torrent. “No es pot mentir com es va fer al faristol. No s’hi val tot per intentar esgarrapar vots o desgastar l’altre mentint”, ha sentenciat. Roger Torrent ha volgut així renyar els grups independentistes per la seva reacció arran de la suspensió del ple, i ha remarcat que “les batalles internes no aporten res”. “Què provoca això? Un o dos diputats més a un o altre? Del que es tracta és que anem més enllà i busquem gent dels altres blocs, i determinades actituds no ho fan, ens empetiteixen”, ha dit, centrant-se, sobretot, en la “mentida” que atribueix a JxCat.  Amb tot, ha celebrat que el president de la Generalitat, Quim Torra, i el vicepresident, Pere Aragonès, dinessin dijous junts per intentar tancar la polèmica i establir millor coordinació entre els dos blocs de l’executiu. “Les reunions internes de Govern corresponen a Govern. Està bé que es treballi, es parli i es busqui una millor relació”, ha dit, però tot i això ha retret que en cap moment es considerés que ell podria haver estat a la trobada també amb els grups implicats en la batussa. I és que per a Torrent, és “el Parlament qui ho hauria de solucionar”.  Per últim, preguntat per la situació que a dia d’avui tenen els sis diputats que apareixen a la interlocutòria de Llarena, Torrent ha considerat que estan com fa unes setmanes. “Per a mi, els diputats no estan suspesos. L’aplicació de la llei d’enjudiciament criminal és injusta i discutiblement legal”, ha dit.

Summary: Torrent: “Hem de fer autocrítica i evitar en el futur espectacles lamentables com el que hi va haver al Parlament”


La policia espanyola registra aquest dijous al matí per ordre del jutjat d'instrucció número 5 de l'Audiència Nacional les 24 clíniques iDental que hi ha arreu de l'Estat, entre elles les seus de Girona, Tarragona i Girona, en el marc d'una investigació pels presumptes delictes d'administració fraudulenta, estafa, apropiació indeguda, falsedat documental, lesions i contra la salut pública. Segons fonts d'aquest cos, l'operatiu ha començat cap a dos quarts de deu del matí i pretén quantificar el nombre d'estafats, recuperar expedients mèdics i recollir proves. A principis d'agost la policia espanyola i els Mossos també van escorcollar les clíniques d'iDental, en aquesta ocasió, però, els efectius de la policia espanyola revisaran els equips informàtics que guarden els expedients mèdics dels afectats després del tancament per presumpte frau per tal que els clients puguin recuperar les seves proves, completar el seu tractament i, si és necessari, denunciar la seva situació. En aquesta operació hi participen agents de la Unitat de Delinqüència Econòmica i Fiscal (UDEF) i de la Unitat d'Investigació Tecnològica (UIT).

Summary: La policia espanyola torna a registrar les clíniques d'iDental de Girona, Barcelona i Tarragona


El jutge ha acordat aquest divendres presó provisional comunicada i sense fiança per al presumpte autor de l'homicidi d'un home a Cornellà de Llobregat (Baix Llobregat) el dilluns 8 d'agost. L'home, que ha prestat declaració davant el magistrat, està acusat d'assassinat. El jutjat d'instrucció número 1 de Cornellà, en funcions de guàrdia, també ha rebut una altra detinguda relacionada amb aquesta mort violenta. Es tracta d'una dona acusada d'encobriment, que no ha volgut prestar declaració i per a qui s'ha decretat llibertat provisional amb l'obligació de comparèixer periòdicament als jutjats, la retirada del passaport i la prohibició de sortir del país. Els Mossos d'Esquadra van detenir el presumpte autor de l'homicidi, de nacionalitat espanyola i de 25 anys, aquest dimarts a Rubí (Vallès Occidental).  Els Mossos van rebre el dilluns 8 d'agost, pels volts de les 11 de la nit, l'avís que hi havia un home mort a l'interior del seu domicili a Cornellà de Llobregat. En arribar-hi, els agents van comprovar que hi havia el cos sense vida d'un home a l'interior de la banyera i l'autòpsia va confirmar que es tractava d'una mort criminal. La víctima era de nacionalitat espanyola i de 45 anys. La causa continua sota secret de sumari i la investigació correspon al jutjat d'instrucció número 2 de Cornellà de Llobregat.

Summary: Presó per al presumpte autor d'un homicidi a Cornellà i llibertat provisional per a una dona que l'hauria encobert


El president de Ciutadans, Albert Rivera, no descarta que el Govern declari la independència després de l'1-O si l'Estat no ho evita. En una roda de premsa aquest divendres al migdia, Rivera ha recordat que "els polítics independentistes han anat complint el seu full de ruta" i ha qüestionat que "si els independentistes ja s'han saltat totes les lleis, si han trepitjat l'Estatut d'Autonomia, si han posat el marxa les lleis de transitorietat i del referèndum, si es dediquen diners públic a una cosa il·legal, per què hem de descartar que convoquin la independència?". És més, el líder de Ciutadans ha assegurat que la setmana del 3 d'octubre " està previst que es declari la independència". Davant d'això, Rivera ha descartat un acord polític amb els independentistes i ha demanat "a jutges, policies i fiscals que facin la seva feina".

Summary: Rivera no descarta una declaració d'independència si l'Estat no ho evita


Els alcaldes de Tarragona, la Canonja, Constantí, Vila-seca i el Morell han reclamat poder participar més en l'elaboració del nou Plaseqta, durant la seva compareixença en la comissió d'estudi de la seguretat de del sector de la petroquímica del Parlament. Els batlles han descrit amb detall com van viure i com van reaccionar a l'emergència generada arran de l'explosió a IQOXE el passat 14 de gener, i han criticat la gestió que es va fer des de la Direcció General de Protecció Civil. També han reclamat nous sistemes d'informació per a la població per casos d'emergències químiques i transparència a les empreses. Finalment, alguns han reconegut que si ara hi hagués un nou sinistre, continuarien tenint dubtes sobre com actuar. Les explicacions dels alcaldes han anat totes en una línia similar. Han expressat el seu desencís per la manca d'informació que van rebre durant la gestió del sinistre a IQOXE i han demanat fer un replantejament de la gestió de les emergències i de la informació que es transmet a la ciutadania en aquests episodis. "Hi va haver una descoordinació total, amb informacions contradictòries. El Plaseqcat va coix, no funciona", ha etzibat l'alcalde de Constantí, Òscar Sánchez. El batlle del Morell, Eloi Calbet, ha assenyalat que ell mateix va haver de trucar al 112 per demanar informació. "Posem en qüestió que mitja hora després de l'explosió Protecció Civil no sabés quin producte es cremava i quins efectes tenia", ha apuntat el batlle de Tarragona, Pau Ricomà.  Més presència en les decisions Un altre element que ha aparegut ha estat la redacció del nou Plaseqta, que es troba en fase de revisió. Tots han estat d'acord en que la gestió es faci des del territori i de manera centralitzada, i han criticat, amb més o menys intensitat, que no se'ls ha tingut prou en compte a l'hora de redactar el nou document. En aquest punt, han aparegut les competències sobre l'activació de les sirenes. "La responsabilitat de tocar les sirenes és de la Generalitat. No tenim cap botó a la Canonja perquè sonin", ha apuntat Roc Muñoz, alcalde de la Canonja, localitat on es troba situada IQOXE. El seu homòleg de Vila-seca, Pere Segura, ha anat més enllà i ha demanat: "Que no ens posin la responsabilitat a nosaltres de que hem de tocar les sirenes", ja que en la seva opinió es podrien generar incongruències sobre quins municipis les activen i quins no davant d'una situació de risc químic. Pel que fa a la coordinació amb la Generalitat, han comentat que per elaborar l'informe final de la Taula d'Avaluació i Seguiment de l'explosió a IQOXE, el Govern no va comptar gaire amb ells. L'alcalde de Tarragona ha parlat de tres reunions, però el de Constantí tan sols n'ha citat una. "No vam tenir la possibilitat d'aportar el nostre punt de vista des dels ajuntaments", ha etzibat Òscar Sánchez. De fet, sobre un hipotètic nou accident al complex petroquímic, l'alcalde constantinenc ha afirmat: "Si avui o demà hi ha un accident, no sabem a qui trucar". Més inversions Els batlles també han posat de manifest la necessitat d'invertir en tecnologies i sistemes per alertar la població, però també per controlar els perills de les empreses petroquímiques. Segura ha demanat que l'administració tingui "elements propis de monitorització" per tal de no haver d'esperar a que sigui l'empresa la que informi dels fets. "La informació no ha de ser propietat de les empreses, ha de ser pública", ha reiterat. Des del Morell, Eloi Calbet ha proposat fins i tot obrir un canal de TDT sobre emergències, amb informació al moment que permeti visualitzar les plantes. En la seva opinió seria, a més, un "exercici de transparència de les companyies".  Per la seva banda, Ricomà ha apuntat que les inversions previstes per la Generalitat per millorar aquests aspectes són insuficients. El Govern preveu destinar 7 MEUR en els propers quatre anys. "Ara diem que per canviar el paradigma invertirem un milió i escaig cada any i som 27 municipis. L'edifici del 112 va costar 33 milions", ha recordat. Un altre aspecte que ha aparegut és que cal millorar de formació a la ciutadania sobre com actuar en aquests episodis, ja sigui amb campanyes de comunicació o fent simulacres.

Summary: Els alcaldes reclamen participar més en l'elaboració del nou Plaseqta en la comissió de la petroquímica del Parlament


Fins a un centenar de persones s'han arribat a concentrar per evitar que la comitiva judicial tirés endavant el desallotjament ACN Barcelona.-Les accions per evitar desnonaments a Barcelona segueixen i aquest dimarts al matí se n'han suspès dos al barri de Sant Antoni de Barcelona. Al número 59 del carrer Comte Borrell s'han concentrat fins a un centenar de persones per evitar que actués la comitiva judicial que anava a desallotjar les tres persones que viuen en un pis de la finca, on també hi ha tres pisos més ocupats Es dona el cas que a escassos 100 metres, al carrer Manso, 46, s'anava a procedir a un altre desnonament que també ha quedat aturat. Des del Sindicat del Barri del Poble Sec es denuncia que "l'expulsió" de veïns respon a la tònica general de "gentrificació" que està patint el barri, situació agreujada i accelerada per la reobertura de l'emblemàtic Mercat de Sant Antoni, després de deu anys d'obres. Després de les accions a Sant Antoni, els manifestants s'han dirigit al Poble Sec, on aquest dimarts hi ha previstos dos desnonaments més.

Summary: Aturats per la pressió ciutadana dos desnonaments al barri de Sant Antoni de Barcelona


El subdelegat del govern espanyol a Girona, Albert Bramon, ha tret ferro a la denúncia presentada pel Govern contra la policia espanyola per l'operatiu del 16 de gener que va acabar amb setze detinguts per suposats desordres públics en el tall de la línia de l'AVE l'1-O del 2018. "Qui no té feina, el gat pentina", ha dit Bramon, tot contraposant-ho amb les tasques de negociació que està fent el conseller de Territori, Damià Calvet, davant el conflicte del taxi, tot dient "és una altra categoria política". Preguntat per l'operatiu a Girona, el representant estatal manté que es va fer "d'acord" i amb "el vistiplau" del jutge. També ha defensat que sempre que es talli un servei "vital" és d'esperar que les autoritats busquin els culpable perquè "no quedi impune".

Summary: Bramon sobre la denúncia del Govern per les detencions a Girona: "Qui no té feina, el gat pentina"


El cap de llista de Junts per Catalunya a les eleccions europees Carles Puigdemont ha descartat integrar-se al grup dels liberals al Parlament Europeu perquè considera que no compleix amb els seus dos requisits: la defensa de l’autodeterminació i dels drets humans “Ha sigut clarament hostil a la idea del dret a l’autodeterminació”, ha recriminat l’expresident. Per contra, Puigdemont considera que aquests criteris els hi obren la porta a grups que sí l’han defensat, com el dels Verds/ALE, on actualment estan integrats els eurodiputats d’ERC i de CatECP. En la darrera legislatura l’eurodiputat pel PDeCAT Ramon Tremosa estava integrat al grup dels liberals a l’Eurocambra, format per dos partits polítics europeus, l’Aliança dels Lliberals i Demòcrates per Europa i el Partit Demòcrata Europeu.  El PDeCAT havia sigut membre del partit ALDE fins a l’octubre del 2018 quan va ser expulsat per majoria pel cas del 3%. La formació presidida per David Bonvehí va vincular l’expulsió a una "campanya d'assetjament" de Ciutadans, membre d’ALDE que ocupa una de les vicepresidències del partit.  El Partit Demòcrata Europeu està integrat pel PNB i Coalició Canària, que també es van integrar al grup dels liberals a l’Eurocambra. en el darrer mandat.  Grup liberal pendent de Macron  A l’espera dels resultats electorals, ALDE contempla ampliar el grup liberal a l’Eurocambra fent una aliança amb el partit d’Emmanuel Macron. Propostes electorals Durant la roda de premsa de l'ACN per les eleccions europees, Puigdemont ha promès que si éseurodiputat defensarà el dret a l'autodeterminació i "els interessos de la societat catalana" . També que denunciarà "la repressió" a l'estat espanyol exigint "l'alliberament dels presos i el retorn dels exiliats". Així, ha assegurat que liderarà "propostes de solució política perquè Europa s'involucri" en la crisi catalana. D'altra banda, Puigdemont s'ha compromès a ajudar a "altres pobles d'Europa" que estiguin amenaçats pels "populismes", la "xenofòbia" o pel "ressorgiment d'un estat ferotge" que posi en risc la diversitat i les minories. "Cal reforçar la democràcia europea", ha reivindicat.

Summary: Puigdemont descarta demanar ser al grup liberal a l'Eurocambra: "Ha sigut clarament hostil a l'autodeterminació"


La diputada de la CUP Anna Gabriel ha esbossat aquest dijous, en una entrevista a Rac1, les condicions que la seva formació posarà sobre la taula per donar suport al president de la Generalitat, Carles Puigdemont, en la qüestió de confiança a la que se sotmetrà passat l’estiu. En aquest sentit, Gabriel assegura que fer-li costat dependrà “del projecte polític que es posi sobre la taula” i no de cas aspecte “personal”. De fet, la diputada ha assegurat que “sí confia” en Puigdemont, però ha demanat passos en ferm. En aquest sentit, ha vinculat el suport al setembre a la “fixació” d’un “full de ruta clar cap a la independència” que serveixi per “encarar el final de la legislatura excepcional”, i que podria incloure nous elements com el “referèndum unilateral”.    Anna Gabriel ha admès a l’entrevista que personalment té “confiança” i “hi creu” en Carles Puigdemont, però ha recordat que el vot de la CUP a la qüestió de confiança del president l’haurà de prendre la formació en assemblees i que, a més, haurà d’estar vinculada a “un projecte polític que es posi sobre la taula”. “Si es fonamenta a partir d’un full de ruta clar cap a la independència, i a falta de la decisió presa col·lectivament, la CUP crec que li donarà suport a Puigdemont”, ha sentenciat la diputada. Per a Gabriel, que el president hagi decidit utilitzar aquest instrument de la qüestió de confiança no és cap drama ni cap punt d’inflexió greu.  “És un instrument previst que no s’ha utilitzat mai i que democràticament és saludable que s’utilitzi, perquè permet revalidar i actualitzar programes”, ha considerat. És per això que s’ha compromés que des d’ara fins que s’hagi de votar al Parlament, la CUP “treballarà de forma intensa perquè quan arribi aquet moment no calguin desajustos sobrevinguts”. En aquest sentit, ha insistit en recordar que el sentit del vot de la CUP “anirà vinculat a la fixació del full de ruta per acabar d’encarar la legislatura excepcional”.  Aquesta nova carta de condicions amb les que finalitzar el mandat cap a la pretesa independència té encarta poques concrecions, però Anna Gabriel ha posat un exemple d’un element que ajudaria a l’acord si s’introduís al full de ruta. Així, la diputada creu que després de les eleccions espanyoles “es veurà que no té recorregut” la possibilitat de celebrar un referèndum acordat i pactat amb l’Estat. I és per això que considera que “prendrà força el referèndum unilateral d’independència”. “Diferents veus articulen aquesta com l’única sortida possible perquè la gent prengui la decisió, i a més amb això se certifica que no hi ha forma de fer-ho amb l’Estat espanyol”, ha afegit. Aquest element i el que dimecres va explicar Puigdemont sobre la determinació sobiranista fa pensar a la diputada de la CUP que “anem ben encaminats”.

Summary: Anna Gabriel vincula el suport a Puigdemont a la “fixació d’un full de ruta” per acabar la legislatura


El Sónar+D CCCB 2020 celebrarà una edició extraordinària en formats virtual i presencial amb 140 artistes i ponents participen en més de 70 activitats entre concerts, debats, Dj sets, workshops, exposicions i nous formats com vídeo càpsules produïdes per al festival. El 18 i 19 de setembre Sónar retransmet tota la programació en dos canals de streaming i amb continguts exclusius 'on demand'. L'oferta conviurà amb activitats en viu al CCCB amb aforament limitat. El programa inclou estrenes i shows exclusius de Max Cooper, Ryoji Ikeda, Nicola Cruz, Morad, Ms Nina, El Niño de Elche, i la xerrada entre Holly Herndon i Richie Hawtin. Les actuacions d'Arca i Maria Arnal i Marcel Bagés es podran seguir, a més d'en línia, en viu al CCCB.  La programació en directe via streaming tindrà lloc el divendres 18 i el dissabte 19 de setembre, entre les 10:30h del matí i les 02:00h de la matinada a través de www.sonar.es i www.sonarplusd.com. Les activitats presencials al CCCB se celebraran els dos dies entre les 10:30h del matí i les 00:00h de la nit, mentre que les sessions de DJ des de la Torre d'Alta Mar podran seguir-se únicament online de 12:00h del migdia fins a mitjanit. Els continguts de vídeo sota demanda estaran disponibles de forma ininterrompuda des de l'inici de festival, el divendres a les 10:30h del matí i fins al seu tancament el dissabte nit a les 02:00h. Sónar+D CCCB ha explicat en un comunicat que "proposa atendre principalment les necessitats i inquietuds de les comunitats locals, així com destacar les millors idees per al present i el futur immediats". El programa d'activitats s'ofereix com una finestra excepcional per mostrar el talent artístic, científic i tecnològic de Barcelona i de Catalunya. Més de 44 artistes locals protagonitzen el gruix de la programació musical i audiovisual i 32 professionals i experts de la ciutat i el país lideren els debats, conferències i presentacions de projectes. Els dos dies, des de la Torre d'Alta Mar -amb vistes panoràmiques de la ciutat de Barcelona-, hi haurà una selecció dels DJ més excitants de l'escena local. La programació, en associació amb dublab BCN, comptará amb People You May Know, BB Cream, Rumbler, Shelly, Bill Baggins, Cat Gabal, MBODJ, C.E.E. Shepherds, nueen, Anti-Drone Squad, Daniel 2000, Dani Blue, Troya Modet i Ivy Barkakati. El programa de conferències, debats i presentacions girarà al voltant de cinc eixos temàtics: el tema principal serà la ciència i el seu enfocament transdisciplinar en els camps de la bioacústica, la neurociència, el biohacking i el canvi climàtic. Els altres quatre eixos se centren en la robòtica i la seva interacció amb ens vius, els avenços en tecnologia immersiva i hiperrealitat, la intel·ligència artificial i el seu paper en les economies de la creativitat i, com sempre a Sónar, els nous interfaces i eines per a la creació musical i audiovisual. El Centre de Cultura Contemporània de Barcelona (CCCB) i la Torre d'Alta Mar són les seus i platós principals dels dos canals de streaming de Sónar+D CCCB. A ells se sumen altres espais de la ciutat com el del Centre d'Arts Digitals IDEAL, els estudis de betevé, el Centre d'Art Santa Mònica o Torre Barrina -a L'Hospitalet de Llobregat-, a més de vuit estacions de la xarxa de metro i de nombroses peces artístiques gravades en espais de ciutats com Londres, Berlín, Madrid, Quito, Tallin o Tòquio. Prop de 40 entitats de l'àmbit cultural, educatiu i científic s'uneixen al programa amb la participació de més de 50 ponents i la presentació de diversos projectes, com el programa UPC Arts de la Universitat Politècnica de Catalunya, l'IDIBELL (Institut de Recerca Biomèdica de Bellvitge), Eina/Idea, Hangar, IED (Institut Europeu de Disseny), el Màster d'Art Sonor de la Universitat de Barcelona, el programa S+T+ARTS (STARTS) de la Unió Europea, el festival Ars Electronica o Factory Berlin. A més de desenes de representants d’empreses d’innovació tecnològica i indústries creatives de la ciutat com Broomx, Futura Space, Antiloop, Sonosuite, Glassworks o Protopixel, entre altres. Sónar+D CCCB 2020 és una iniciativa d'Advanced Music i CCCB amb la col·laboració de betevé, el Departament de Cultura, l'Ajuntament de Barcelona i el programa Creative Europe de la Unió Europea, We Are Europe i Impost Turístic. En associació amb dublab BCN, Mixcloud, IDEAL i Torre d'Alta Mar. Entitats col·laboradores: Institut Ramon Llull, la plataforma Catalan Arts Music de l’ICEC (Institut Català de les Indústries Culturals), Ajuntament de L’Hospitalet de Llobregat, Fundació Banc Sabadell i TMB. Programació musical  Les actuacions abasten tot l'espectre del directe, des de shows tecnològics fins preestrenes d'àlbums i dj sets, tant en format presencial com de vídeo càpsules creatives en exclusiva per al festival. Durant dues jornades Sónar estrenarà multitud de shows des de diverses ciutats i espais de tot el món.  El músic britànic Max Cooper, també doctorat en biologia computacional, investiga el concepte d'infinit des de tots els angles col·laborant amb artistes i científics. "Max Cooper Live AV Show", serà un show audiovisual exclusiu des Kings Place Studios de Londres.  Arca al Teatre del CCCB Arca, la productora, artista, dj i icona contemporània, oferirà un DJ set especial en directe des del Teatre del CCCB de Barcelona. Després de la publicació de ‘KiCk i’, un dels àlbums més ben rebuts el 2020, aquesta serà la seva primera actuació en directe després del confinament. La compositora de Detroit Laurel Halo actuarà des de la Haus der Kulturen der Welt de Berlín, en una petita mostra del seu so que transita entre el pop, l'ambient, el club i l'electrònica experimental. Des del seu estudi de Tòquio, el cèlebre dissenyador, artista, investigador i productor Daito Manabe, farà una conferència performàtica audiovisual interrelacionant les matemàtiques, la física i la tecnologia. Per la seva part, Ryoji Ikeda -pioner de la música avançada i l'art digital-, desvetllarà la primera versió de la seva pròxima instal·lació. El músic i productor equatorià Nicola Cruz oferirà un concert exclusiu des de Quito amb temes inèdits del seu pròxim àlbum al costat del percussionista Andrés Benavides. Des de Matadero de Madrid, un dels artistes més rellevants de l'panorama espanyol, l'innovador Niño de Elche, presentarà en viu la peça 'Segunda diferencia: Oraciones del siglo XXI', un avançament del seu proper treball. Des de la mateixa ciutat estaran Ms Nina -una de les creadores i ambaixadores de el moviment Neo-perreo-, amb un retrat íntim de l'artista durant el confinament. O el projecte audiovisual inèdit de Chenta Tsai -també conegut com Putochinomaricón- inspirat en una col·lecció d'històries sobrenaturals escrites pel poeta i erudit de la dinastia Qing 'Iuan Mei' (袁枚, 1716-1798). La performance es compon de sons, imatges i espais que han estat significatius per a Chenta Tsai a l'hora de reconnectar amb les seves arrels com a persona racializada migrant asiàtica dissident sexual. Talent local  Sónar+D CCCB 2020 proposa atendre les necessitats i inquietuds de les comunitats creatives locals de Barcelona, amb la voluntat d'enfortir el teixit cultural de la ciutat i de país. Des del Teatre CCCB, Maria Arnal i Marcel Bagés oferiran la preestrena en directe -en format showcase- del seu nou àlbum. Des del Centre d'Arts Digitals IDEAL, es presentaran les col·laboracions especials en format audiovisual immersiu d'Alba G. Corral amb Carles Viarnés i entre John Talabot i Desilence. També es podrà gaudir del show 'Acte de Fe' de Grandia / Martorell / Vilajuana. Des dels estudis de betevé tindran lloc les performances exclusives de Morad. A tots aquests shows se sumen 14 sessions de DJ i 6 shows dels més rellevants artistes de l'escena local, en col·laboració amb la plataforma de ràdio online dublab BCN. Des del Teatre CCCB tindran lloc els directes de Huma feat. Eyesberg 3D Light Show, Ylia, Marçal Xirau, Ikram Bouloum, Ubaldo i, també aquí, Nara is Neus, en aquesta ocasió, interpretant 'Afterimage' feat. Sasha AV set. Des de la Torre d'Alta Mar, amb vistes panoràmiques 360º de la ciutat de Barcelona, punxaran: People You May Know, BB Cream, Rumbler, Shelly, Bill Baggins, Cat Gabal, MBODJ, C.E.E. Shepherds, nueen, Anti-Drone Squad, Daniel 2000, Dani Blue, Troya Modet i Ivy Barkakati. Documental 'The Catalan Electronic Music Scene' Sónar+D CCCB 2020 estrena a més 'The Catalan Electronic Music Scene' (2020), un documental produït per Catalan Arts, la marca d'internacionalització de l'Institut Català de les Empreses Culturals, i amb guió de Javier Blánquez, que mostra la varietat i vitalitat de l'escena electrònica de Catalunya a través d'alguns dels artistes i dj's més destacats del moment: Rosalía, Coyu, beGun, Pina, Ylia, C.P.I., JMII, Pedro Vian, Coyu, Sustainer i Luna Ki. El documental pretén obrir una finestra a l'escena musical catalana i contribuir a la seva projecció internacional. Programa de workshops Sónar+D CCCB proposa nou workshops que es poden seguir tant de manera en línia com presencial sobre múltiples temes com la realitat virtual, les múltiples aplicacions dels algoritmes o el disseny. Els estudis de Barcelona Be another lab i Antiloop mostraran les noves aplicacions de la realitat virtual; Mario Santamaría descobrirà el recorregut físic que fa el servidor de les nostres webs; Lina Bautista (Linalab) oferirà una introducció al live coding per donar els primers passos en el món "algorave"; Roland Olbeter i Urbez Capablo mostraran la interacció entre robòtica i algoritmes; Elisabet Roselló introduirà el públic en el disseny de futurs, mentre que l'Alba G.Corral mostrarà plataformes descentralitzades de col·laboració i creació. Protopixel impartirà un workshop col·laboratiu de disseny de llums en dues ciutats simultàniament: Barcelona i Berlín; i, finalment, Sonosuite donarà pistes per detectar errors en una col·lecció musical. Tant al CCCB com en línia hi haurà un total de 15 activitats entre presentacions d'estudis creatius, universitats de Barcelona i instal·lacions artístiques. Presentaran instal·lacions artístiques presencials els estudis Broomx -amb el seu innovador sistema de projecció immersiva- i Antiloop, que presentaran les seves eines per crear experiències de realitat virtual de gran format i multi-usuari. Per primera vegada, betevé, el mitjà de comunicació públic de Barcelona, serà l'encarregat de la realització i la retransmissió en directe de Sónar+D 2020. A més, alguns dels continguts es podran seguir a través del canal de televisió.

Summary: El Sónar+D CCCB celebrarà una edició virtual i presencial amb més de 140 artistes i ponents i 70 activitats


Veuen "intolerable" que els afectats s'hagin d'endeutar per pagar preus "Inflats per l'especulació" ACN Barcelona.-La plataforma per la suspensió dels lloguers, que va convocar una vaga del pagament de les quotes d'aquest mes a partir de l'1 d'abril, considera que les mesures aprovades pel govern espanyol per fer-hi front són "totalment insuficients". "És intolerable que les persones majoritàriament afectades per la crisi hagin de seguir pagant els lloguers inflats per l'especulació, a costa d'endeutar-se", critica en un comunicat la plataforma, que agrupa més de 200 entitats, entre les quals el Sindicat de Llogateres. Les entitats continuen reclamant la suspensió de pagaments ja que permetria als més afectats per la crisi del coronavirus "superar l'asfíxia econòmica" i per aquest motiu han decidit mantenir la vaga de pagament de lloguers. Sobre els microcrèdits que llançarà l'executiu espanyol a interès zero perquè s'hi acullin inquilins que no poder fer front al lloguer, les entitats consideren que el govern espanyol "augmenten el seu deute públic per permetre que el mercat immobiliari surti intacte de la crisi" mentre, afegeixen, demanen als ciutadans que facin un esforç per superar aquesta crisi causada pel coronavirus. "Suposa que mentre les famílies s'endeuten, els arrendadors vegin la seva liquiditat i el poder adquisitiu totalment intacte", assenyala. En el comunicat, la plataforma també retreu a l'executiu espanyol que amb mesures com les d'aquest dimarts el què fan és "mantenir els preus de lloguer artificialment alts, fent-los pagar a una ciutadania amb uns ingressos que cauen en picat". "No és només injust: és irracional en termes econòmics. El govern ens està forçant a escollir entre menjar o endeutar-nos", sentencia. D'altra banda, les entitats neguen que la gran majoria de propietaris depenguin de la renda de lloguer per arribar a finals de mes i han apuntat que, en tot cas, el govern hauria d'ajudar el col·lectiu que necessiti aquest ingrés. Com a exemple, asseguren que només a Barcelona 1.000 arrendadors controlen 75.000 habitatges, el què suposa una tercera part del mercat. Tot i les crítiques al govern espanyol, la plataforma d'entitats ha destacat la paralització dels desnonaments per impagament a inquilins en situació de vulnerabilitat i la pròrroga de contractes durant sis mesos.

Summary: Les entitats veuen "totalment insuficients" les mesures per afrontar el pagament del lloguer i mantenen la vaga


El Jutjat Contenciós número 7 de Barcelona ha condemnat l'Ajuntament de Vilanova i la Geltrú (Garraf) a adoptar "les mesures necessàries" per posar fi als "problemes de soroll i convivència nocturns" que pateixen els veïns del carrer Correu de la localitat. El jutge ha estimat parcialment un recurs administratiu presentat per una vintena de ciutadans en considerar que els locals El Cercle i Nits ubicats en aquesta via han incomplert la normativa reguladora de soroll, i no han respectat l'ordre públic, ni els horaris de tancament. La decisió del magistrat també obliga el consistori a netejar diverses pintades que hi ha en aquest punt de la ciutat. Per contra, la resolució considera "improcedent" la indemnització de 2.000 euros sol·licitada pels afectats.  El jutge ha estimat el recurs en considerar que del que s'està parlant és d'un cas de "protecció de drets fonamentals de la persona". En aquest sentit remarca que els veïns han patit "problemes de soroll" i de "convivència nocturns" des de l'any 2003 derivats de l'activitat dels locals El Cercle i Nits ubicats al carrer Correu de la vila.  En aquesta línia ressol que ,malgrat que aquesta problemàtica ha estat comunicada "en reiterades ocasions a l'Ajuntament", el consistori no ha intervingut de forma expressa.  "No es pot considerar que l'Administració hagi actuat, ja que "prescriure una sèrie de normes d'ús no és suficient, cal acompanyar-les de mesures coercitives necessàries", indica la sentència.  El text obliga l'Ajuntament a intervenir i fer us de la Policia Local per fer complir la normativa i alhora "adoptar mesures de control i aforament". Fins hi tot estima que s'obrin "expedients sancionadors" a aquests locals en cas que convingui.  Medicions acústiques La sentència també fa referència a les diverses medicions acústiques que tant l'Ajuntament com una empresa contractada pel col·lectiu de veïns, van dur a terme a la zona i que van revel·lar uns nivells acústics superiors al que estableix la normativa. "Tot i que les medicions es fessin des de punts diferents no es motiu per no valorar que s'està incidint en el dret al respecte a la vida privada i al domicili", considera el text que remarca que no hi ha dubte que "la procedència del soroll es deriva de l'activitat" dels locals El Cercle i Nits. Per contra, el jutge ha considerat "improcedent" la indemnització per danys morals que reclamaven els veïns i que ascendia a 2.000 euros per persona. L'advocat responsable d'aquest cas, Joaquim Martí, ha revelat a l'ACN que recorreran aquesta decisió.  Per la seva banda, el consistori podrà recórrer la decisió a través d'un recurs d'apel·lació Aquesta sentència arriba després que un jutge també condemnés l'any 2015 a pagar 3.000 euros a uns veïns que van reclamar ser indemnitzats perquè havien patit molèsties pels concerts del Nowa Reggae de l'any 2015. Arran d'aquesta resolució l'Ajuntament va prohibir la celebració de concerts al recinte del Molí de Mar i va traslladar els festivals Nowa Reggae i Vida.

Summary: Condemnen Vilanova i la Geltrú a "adoptar mesures" per resoldre els problemes de "soroll i convivència" al carrer Correu


El jutjat d’instrucció número 3 de Reus començarà a prendre declaració a mitjans de febrer als primers metges investigats pel cas de les pròtesis de Traiber, dins la instrucció de la peça separada número 4 del cas Innova. El dia 16 de febrer estan citats a declarar els doctors Enrique Rodríguez, Josep Giné i Miquel Vilardell, qui va ser president del Col·legi de Metges entre 2010 i 2014. El dia 19 el jutge prendrà declaració als doctors Jordi Rimbau, Juan L. Maestro de León, Ferran Nadal i Fernando Marqués, segons han informat fonts judicials. El jutge investiga un total de 47 metges de diversos centres sanitaris públics i privats que presumptament haurien cobrat comissions per implantar les pròtesis de l’empresa reusenca Traiber en les seves intervencions quirúrgiques.  A mitjans de desembre el jutge de Reus va ampliar el nombre d’investigats en aquesta peça separada del cas Innova, referent a la implantació de pròtesis caducades i defectuoses de l’empresa Traiber. Segons la interlocutòria, el jutge citarà a declarar com a investigats 47 metges que suposadament haurien pogut cobrar comissions il·legals de Traiber a canvi d’utilitzar el seu material i perquè “mantinguessin la boca tancada” sobre les deficiències tècniques detectades.  L’escàndol de l’empresa Traiber s’amplia a desenes de professionals sanitaris de diferents centres públics i privats de Catalunya. Segons l’instructor del cas Innova, hi ha indicis que l’empresa hauria subornat desenes de metges -la majoria cirurgians ortopèdics- per col·locar les seves pròtesis. En la interlocutòria el jutge fa referència a l’enviament de regals de Nadal, viatges pagats, l’establiment de “col·laboracions” i contractes de ‘royalties’ per encobrir el pagament de comissions irregulars.  La resta d’investigats són dotze treballadors de l'empresa Traiber, que se sumen al seu propietari, Luis Márquez; al directiu de Sagessa, Joan Benet; a l'exprimera tinent d’alcalde de l'Ajuntament de Reus Teresa Gomis, i a l'actual regidor reusenc Marc Arza, tots dos de CiU, que ja es trobaven imputats en la causa per haver pressionat, presumptament, perquè l’Hospital de Sant Joan de Reus tornés a comprar a l’empresa Traiber.  El magistrat els atribueix una dotzena de presumptes delictes. En concret, els investiga per delictes de prevaricació i malversació de cabdals públics, alteració de preus en concursos i subhastes públiques, tràfic d'influències, suborn, omissió del deure de perseguir delictes, societari, frau a l'Administració, estafa, corrupció entre particulars, falsedat documental, salut pública, i blanqueig de capitals.

Summary: Set metges investigats per les pròtesis de Traiber declararan davant el jutge els dies 16 i 19 de febrer


El Tribunal General de la Unió Europea ha anul·lat la reclamació de Brussel·les a Apple de 13.000 milions d'euros, més interessos, en impostos eludits a Irlanda. Tant la multinacional nord-americana com Dublín van recorre als tribunals europeus aquest requeriment de la Comissió Europea que veia il·legal el tracte fiscal de les autoritats irlandeses a Apple. El Tribunal General amb seu a Luxemburg els hi ha donat la raó aquest dimecres assegurant que la CE no va demostrar suficientment que el tracte fiscal d'Irlanda donava una avantatge competitiu a Apple. La decisió del TGUE encara es pot recórrer en última instància al Tribunal de Justícia de la UE.  Fins que es resolgui totalment la disputa, Irlanda té bloquejats en un compte aquests més de 13.000 milions d'euros dipositats per Apple arran de la decisió de Brussel·les. El 2016 la Comissió Europea va reclamar a Apple 13.000 milions d'euros en impostos que Irlanda hauria d'haver recaptat, però que la multinacional nord-americana va poder esquivar entre el 2003 i el 2014 gràcies a un acord amb el govern irlandès que Brussel·les veu il·legal. La comissària de la Competència, Margrethe Vestager, va assegurar que Apple va arribar a pagar només 50 euros per cada milió d'euros de beneficis a Europa l'any 2014, l'equivalent al 0,005% de l'impost de societats. Segons l'executiu europeu, els acords entre Irlanda i Apple van "reduir artificialment" els impostos que havia de pagar la multinacional "durant dues dècades" gaudint d'un avantatge competitiu injust per a la resta d'empreses. A més, la CE va denunciar que la multinacional utilitzava una empresa fantasma a Irlanda "sense treballadors, ni instal·lacions ni activitats reals" on atribuïa gairebé tots els impostos.

Summary: El TGUE anul·la la reclamació de Brussel·les a Apple de 13.000 MEUR en impostos eludits a Irlanda


Diputats gal·lesos i escocesos han presentat una moció per demanar al govern britànic que "pressioni" les institucions europees per aplicar l'article set del Tractat de la Unió Europea contra Espanya per les seves "accions en relació amb la crisi catalana". Onze diputats han signat la moció, quatre del partit nacionalista gal·lès Plaid Cymru i set del Partit Nacional Escocès (SNP). "Existeix un clar risc que Espanya hagi comès una persistent i seriosa vulneració del valors fundacionals de la Unió Europea, com el respecte a la llibertat, la democràcia, la justícia i els drets humans".  L'article set del Tractat de la Unió Europea té l'objectiu de "garantir que tots els estats membres respecten els valors comuns de la Unió, inclòs l'estat de dret", segons apunta el mateix Tractat, i "només es pot activar en cas que hi hagi un clar risc de violació greu" o "una violació greu i persistent per part d'un estat membre dels valors de la Unió Europea". La seva aplicació implica suspendre d'alguns drets l'estat membre en qüestió, inclòs el dret a vot al Consell Europeu. De moment, però, mai no s'ha arribat a aplicar contra cap estat membre.  Una altra moció demana anular la sentència del Suprem  La moció que proposa l'aplicació de l'article set del Tractat de la Unió Europea contra Espanya, però, no ha estat l'única que s'ha presentat al parlament britànic. Diputats gal·lesos i escocesos també volen que la cambra dels comuns expressi la seva "profunda preocupació" per la sentència del Tribunal Suprem contra els líders polítics i socials independentistes, així com que es declari "anul·lació" de la sentència.  En el text, els parlamentaris que signen la moció -quatre del Plaid Cymru i nou de l'SNP- reclamen al govern espanyol que iniciï un "procés respectuós de diàleg" amb el Govern i proposen que la cambra dels comuns rebutgi la sentència contra els líders independentistes com a "manera per resoldre les diferències polítiques". També plantegen denunciar les "accions policials hostils i violentes contra protestes massives i pacífiques". En els dos casos es tracta de mocions que se presenten sense que se n'hagi fixat cap data a la cambra i que generalment no són debatudes.

Summary: Diputats britànics reclamen a Johnson que "pressioni" per suspendre el dret a vot d'Espanya a la UE


A Catalunya, la mostra dóna guanyador a En Comú Podem (12-13), seguit d'ERC (9-11), C's (7/8), PSC (7-8), Democràcia i Llibertat (6-7) , el PP (5-6) i Unió es queda fora ACN Barcelona.-El PP guanyaria les eleccions d'aquest 20 de desembre al Congrés dels Diputats amb 114-118 escons, seguit de PSOE (81-85), que finalment es mantindria com a segona força (81-85), mentre que Podem i Ciutadans irrompen amb 76-80 i 47-50, respectivament, segons el sondeig de TV3. Pel que fa a Catalunya, el vencedor dels comicis seria En Comú Podem, amb 12-13 diputats, seguit d'ERC, que escala fins al segon lloc, amb 9-11 representants. En tercer lloc, se situaria Ciutadans, amb 7-8 escons, els mateixos que el PSC. Democràcia i Llibertat se situaria en quart lloc amb 6-7 representants i en cinquè i últim lloc el PP, amb 5-6 diputats. Unió, per la seva banda, es quedaria fora. Pel que fa les altres forces polítiques representades al Congrés, segons el sondeig, el PNB aconseguiria entre 4 i 5 representants, seguit de Bildu, que en tindria entre 3 i 4, igual que Izquierda Unida. Per últim Coalición Canaria i Geroa Bai estarien entre un diputat i fora de la cambra. En les eleccions d'aquest diumenge, s'escollien 350 diputats al Congrés, dels quals 47 corresponen a Catalunya.  En els darrers comicis, al 2011, el PP va obtenir 186 diputats a tot l'Estat, que li van donar la majoria absoluta al Congrés, seguit del PSOE, amb 110, després de perdre una seixantena de diputats respecte el 2008. CiU, aleshores, es va situar com a tercera força, amb 16, seguit d'Izquierda Unida, que en va sumar 11, amb 7, UpyD i PNB, amb 5, ERC, amb 3, BNG, amb 22; Coalición Canaria, amb 2 i Compromís, FAC i Geroa Bai, amb 1. En Comú Podem guanya a la demarcació de Barcelona i Tarragona i ERC a les comarques de Girona i Lleida Per demarcacions, En Comú Podem guanyaria a Barcelona, amb 9 escons, seguit del PSC, que n'obtindria entre 5 i 6; i Ciutadans i ERC, que tindrien 5 representants. El PP aconseguiria entre 3 i 4 representants, superant Democràcia i Llibertat, que amb 3 representants, se situaria com a sisena i última força. Unió i UPyD es quedarien sense representació. A les comarques de Barcelona, s'escullen 31 diputats en total, A les comarques de Tarragona, on s'elegeixen 6 representants, guanyaria En Comú Podem, amb 1-2 representants; igual que ERC, que se situaria segona amb la mateixa representació. Per la seva banda, Ciutadans, PP i PSC aconseguirien 1 representant cadascú, mentre que Democràcia i Llibertat estaria entre quedar-se fora del Congrés i un diputat. Unió tampoc obtindria representació, segons TV3. Pel que fa a la demarcació de Girona, on s'escullen sis escons, guanyaria les eleccions ERC, amb 2 diputats, seguit de Democràcia Llibertat, que en tindrien entre 1 i 2, En Comú Podem aconseguiria 1 escó i Ciutadans i PSC estarien entre 0 i 1. El PP i Unió també es quedarien sense representació per Girona. Per últim, a les comarques de Lleida, ERC guanyaria les eleccions, amb 1-2 representants, seguit de Democràcia i Llibertat, que n'aconseguiria 1, En Comú Podem seria la tercera força, també amb 1 escó, mentre que PP, PSC i C's estarien entre quedar-se fora i obtenir un representant. En total, s'escullen quatre representants en aquesta demarcació.

Summary: El PP guanyaria les eleccions amb 114-118 escons, seguit de PSOE (81-85), Podem (76-80) i C's (47-50), segons TV3


La dansa tornarà als carrers i places, els teatres, les línies del Metro i algun bus, i els cinemes de nou ciutats de l'àrea metropolitana de Barcelona entre el 13 i el 31 de març de la mà del festival Dansa. Quinzena metropolitana. Dansa de tots els estils en 127 espais de dansa, el doble del 2018, i 194 activitats, el doble també dels que hi va haver l'any anterior. Si el 2018, va arribar a sis municipis –Badalona, Barcelona, Cornellà de Llobregat, Esplugues de Llobregat, L’Hospitalet de Llobregat i Santa Coloma de Gramenet–, enguany en són nou amb El Prat de Llobregat, Sant Cugat del Vallès i Viladecans, que s'han afegit al projecte. En total, 73 espectacles, dels quals 56 realitzats per professionals i 17, per no professionals. Mal Pelo, La Veronal, Thomas Noone Dance, Sol Picó, Israel Galván i Gelabert Azzopardi Companyia de Dansa, entre els programats.

Summary: El festival Dansa. Quinzena metropolitana s'amplia a nou ciutats de l'àrea de Barcelona amb 194 activitats


El grup d'ERC del municipi d'Alins, al Pallars Sobirà, denuncia la mala gestió que la companyia Endesa fa de l'aigua del riu Noguera de la Vall Ferrera. ERC diu que a través d'un túnel s'emporta l'aigua cap a la Vall Cardós per la gestió seva hidroelèctrica. D'aquesta manera provoca que a l'estiu, quan el cabal és pobre, s'emportin molta aigua, deixant el Noguera de Vall Ferrera amb ''un cabal insuficient per al reg agrícola''. ERC ha manifestat en un comunicat que ''és dubtós també que es respecti el cabal ecològic del riu''. En contrapartida, quan baixa ple, tanquen el túnel i s'aboca tota l'aigua cap a la Vall Ferrera provocant, sovint, danys, han argumentat. L'agrupació municipal diu que l'Ajuntament ''no percep cap compensació'' per cedir aquesta aigua i creu que hauria de ser el Parc Natural de l'Alt Pirineu qui vetllés per a la bona gestió dels rius. ERC denuncia també que les lleres del riu estan molt brutes de vegetació i en culpa a ''les diferents Administracions que no es posen d'acord en netejar-les''. Recorden les riuades del 2013 i diuen que ''hauria haver après dels errors''.

Summary: ERC denúncia la mala gestió de l'aigua del riu Noguera de la Vall Ferrera


El Diari Oficial de la Generalitat (DOGC) ha publicat l'inici del període d'informació pública, durant 45 dies, del Pla director urbanístic d'infraestructures (PDUI) de la ròtula Martorell-Abrera, perquè els ciutadans, institucions i ajuntaments afectats puguin presentar les al·legacions que considerin oportunes. El conseller de Territori i Sostenibilitat, Damià Calvet, va signar la seva aprovació inicial el passat 4 de juny, juntament amb altres 25 expedients urbanístics que havien quedat paralitzats per l'aplicació de l'article 155. Entre d'altres accions el text planteja una nova connexió directa entre la B-40 i l'A-2; , recull el traçat del Cinturó Oest, el vial de connexió entre la B-40 i la B-224, previst a ponent del sectors industrials Sant Ermengol, Barcelonès i de la factoria SEAT o el desdoblament  de la B-224 entre Masquefa i Martorell. En matèria de mobilitat ferroviària, aposta per segregar la línia de viatgers de la de mercaderies.   El PDUI abasta els municipis d'Abrera, Martorell, Sant Esteve Sesrovires, Esparreguera, Olesa de Montserrat, Castellví de Rosanes i Castellbisbal i s'ha redactat amb la participació de tots els ajuntaments implicats, aconseguint així un ampli consens. El text  proposa una nova connexió directa entre la B-40 i l'A-2 mitjançant un traçat en túnel sota el nucli urbà d'Abrera, que completarà els moviments del nus de l'A-2 amb la B-40 i el Cinturó Oest.  Així mateix contempla donar continuïtat als laterals en el tram Esparreguera-Abrera, simplificant els trenats i reformant els enllaços. A banda, planteja connectar els eixos territorials i oferir alternatives a l'actual trànsit de l'A-2 i, al mateix temps, reforçar les relacions internes entre els municipis. El Pla proposa amb un traçat que suprimeix la via prevista pel marge esquerre del riu i la substitueix per un túnel sota del nucli d'Abrera, paral·lel a l'esmentat anteriorment, fins al nus de can Amat. La proposta es completa unint la C-55 i la BV-1201 a través de la variant d'Olesa de Montserrat per l'interior del sector industrial Can Singla. Amb aquesta solució s'evita afectar la plana fluvial del riu Llobregat. A banda, recull el traçat del Cinturó Oest, el vial de connexió entre la B-40 i la B-224, previst a ponent del sectors industrials Sant Ermengol, Barcelonès i de la factoria SEAT. El caràcter connector i estructurador del nou eix ha de garantir la integració dels espais oberts del corredor agrícola de Sant Esteve Sesrovires. Així mateix, incorpora el desdoblament i millora urbana de la B-224 entre Masquefa i Martorell, com a via secundària de connexió amb l'Anoia. Pel que fa a la reordenació de la xarxa viària suburbana, les apostes més rellevant del PDUI són recuperar la continuïtat entre els municipis i millorar la dotació de vies transversals. En aquest sentit, proposa la crear una xarxa de bulevards urbans, entesos com a eixos cívics d'un carril per sentit per al trànsit motoritzat, amb preferència per al transport públic, així com carril bici i itinerari per a vianants.  La proposta es complementa amb un sistema de vies transversals que connecten entre elles les carreteres que discorren paral·leles als rius Llobregat i Anoia. La xarxa de carrils bici es complementarà amb una altra de camins rurals i propers als espais fluvials. Actuacions a la xarxa ferroviària Pel que fa a les infraestructures per a passatgers, inclou el nou intercanviador amb Ferrocarrils de la Generalitat de Catalunya (FGC) a la recta de SEAT, cridat a esdevenir el centre d'un nou pol de centralitat urbana. Se situa en el traçat de la variant de la línia Llobregat-Anoia d’FGC entre Abrera i l'estació de Martorell-Enllaç. També inclou la nova via de mercaderies Tarragona-Castellbisbal, que es correspon amb l'al·legació presentada pel departament de Territori i Sostenibilitat i l'Ajuntament de Martorell al projecte del Ministeri de Foment. Així, s'opta per segregar la línia de mercaderies de la de viatgers, fent passar la de mercaderies per un túnel en desús. Pel que fa a la de passatgers, es construeix una nova variant de Rodalies (R4) que travessa Martorell en túnel, situant a l'oest d’aquest municipi un nou intercanviador amb la Línia Orbital Ferroviària.   Una altra infraestructura ferroviària a destacar és l'Estació Intermodal de Mercaderies a Sant Esteve Sesrovires, concebuda com un intercanviador carretera-ferrocarril. El PDI deixa la seva localització concreta i disseny per a un futur Pla especial urbanístic (PEU).

Summary: La Generalitat sotmet a informació pública el Pla director d'infraestructures de la ròtula Martorell-Abrera


"Ni els premis ni els reconeixements ni l'experiència et resolen el problema fonamental de començar a escriure una nova novel·la". Així ho ha manifestat en roda de premsa l'escriptor cubà Leonardo Padura (l'Havana, 1955), que aquest dijous rebrà el Premi Internacional de Novel·la Històrica Barcino. Ha assegurat que tot i rebre guardons hi ha una cosa que segueix igual i és "la incertesa en el moment d'escriure". Padura també ha explicat la seva estreta relació amb Catalunya i, amb to bromista, ha assenyalat que l'estan "acusant de ser catalanista en el millor sentit de la paraula", una afirmació que té a veure, per exemple, amb els seus estudis respecte el món català en la seva relació a Cuba. Padura ha reconegut que quan acaba una novel·la i no sap quina és la següent que escriurà es "comença a posar nerviós" i s'inventa un llibre d'assaig, un guió de cinema..., fins que li sorgeix, ha indicat, la idea de la pròxima novel·la. Ha desvelat que quan té una possible idea escriu "callat" 40 o 50 pàgines i els  entrega a la seva dona perquè les llegeixi i si a ella li agrada sent "un gran alleujament" perquè sap que allí té el principi d'una nova novel·la. Sobre la seva relació amb Catalunya, Padura, amb to bromista, assenyala que "l'estan acusant de ser catalanista en el millor sentit de la paraula" i això té a veure amb una relació històrica pels seus estudis respecte el món català a Cuba. L'escriptor ha indicat la gran importància de Catalunya per a Cuba, "va ser una relació dinàmica i estreta".  Fins i tot ha desvelat que en la novel·la que està escrivint en aquests moments hi ha un metge cubà que viu a Barcelona per pura casualitat perquè li donen una beca per acabar els seus estudis com a neurocirurgià. "He de perfilar millor el personatge, però vull que visqui aquí i serà un personatge inconformista amb tot", ha declarat Padura. I com Mario Conde, personatge d'una sèrie de llibres policials de l'autor, té una relació d'amor i odi amb l'Havana. De fet, Padura ha considerat que "un només pot odiar íntimament allò que estima íntimament". Padura ha tingut unes paraules de record per Paco Camarasa, qui va morir aquest any. "Va ser un home fonamental per la novel·la negra i la cultura en general en questa ciutat i va ser una meravellosa persona". Ha explicat que Camarasa "l'amenaçava" que en algun moment rebria el premi Pepe Carvalho i espera, ha dit entre somriures, que "els seguidors Paco mantinguin l'amenaça i la compleixin".  Cuba Cuba està molt present en la seva obra i ha assegurat que el país ha canviat molt en els darrers anys: "Cuba té la rara condició que sembla que res canvia perquè com el sistema polític i l'estructura econòmica essencial no canvia, però canvien moltes coses i sobretot la manera de pensar i d'actuar de les persones i d'això és sobre el que jo escric".  Ha lamentat que el país no importa llibres per qüestions polítiques i sobretot de caràcter econòmic. "Una novel·la que val 22 euros, equival al salari d'un mes d'un cubà". Padura ha apuntat que té "la lamentable condició que per un lector espanyol, mexicà, argentí o equatorià és més fàcil accedir" als seus llibres que per un lector cubà que han de ser, ha dit, els seus "lectors naturals".  Trajectòria  Abans de rebre el Premi Princesa d’Astúries de les Lletres el 2015 pel conjunt de la seva obra, Padura havia aconseguit ja el reconeixement internacional amb la sèrie de novel·les policíaques protagonitzades pel detectiu Mario Conde: 'Pasado perfecto', 'Vientos de cuaresma', 'Máscaras', 'Paisaje de otoño', 'Adiós', 'Hemingway', 'La neblina del ayer' i 'La cola de la serpiente', traduïdes a nombrosos idiomes i mereixedores de premis com el Café Gijón, el Dashiell Hammett, el Premio de las Islas 2000 i el Brigada 21. Després de l’adaptació de les quatre primeres novel·les protagonitzades per Mario Conde a la exitosa sèrie televisiva 'Vientos de La Habana' (Premi Platino), aquest 2018 Padura ha publicat la seva darrera novel·la 'La transparència del tiempo', la seva novel·la més captivadora.  Padura també és autor també d’altres obres literàries destacades com 'La novela de mi vida', 'Herejes' (Premi de Novel·la Històrica Ciutat de Zaragoza), el llibre de relats 'Aquello estaba deseando ocurrir', la versió novel·lada del guió de 'Regreso a Ítaca', o 'El hombre que amaba a los perros' (Premi de la Crítica a Cuba, premi Francesco Gelmi di Caporiacco, Carbet del Caribe, Prix Initiales i Prix Roger Caillois). Aquesta última destaca per la reconstrucció del relat històric a l’entorn de la figura de Trotski i el seu assassí, Ramón Mercader.  El Premi Internacional de Novel·la Històrica Barcino es concedeix en el marc del certamen literari Barcelona Novel·la Històrica, que aquest any arriba a la sisena edició. El jurat del premi està format pel periodista Òscar López, la novel·lista Care Santos, el periodista cultural Sergi Doria, l’escriptor Enric Calpena i el comissari de Barcelona Novel·la Històrica, Fèlix Riera, que fa de president del jurat.

Summary: Padura: "Ni els premis ni l'experiència et resolen el problema fonamental de començar a escriure una nova novel·la"


El Consorci de la Zona Franca i el parc d'innnovació La Salle Technova Barcelona han fet balanç aquest dimarts de la primera edició de l'eDelivery Accelerator, una plataforma de promoció de nou 'startups' internacionals que apliquen als processos logístics les darreres innovacions en tecnologies com la realitat virtual, la robòtica o el 'Blockchain'.  Segons un dels responsables del projecte, Josep Maria Piqué, president executiu de La Salle Technova, l'accelerador ha permès posar en contacte les nou 'satrtups' amb empreses consolidades com Ikea, Mango,Torres o Mercabarna. Una connexió que ha servit per estudiar com aplicar la innovació d'uns a les necessitats i reptes logístics dels altres. Les nou empreses participants, que facturen uns dos milions d0euros,  estaran presents a la pròxima edició dels 4YFN on buscaran nous inversors.

Summary: El Consorci de la Zona Franca impulsa nou 'startups' que apliquen les darreres tecnologies als processos logístics


Cs ha aprofitat l'onada de protestes antiracials a nivell mundial que ha esperonat la mort de George Floyd, un ciutadà negre als Estats Units que va ser asfixiat per un agent de la policia blanc que el tenia immobilitzat amb el genoll al coll, per carregar contra l'independentisme. El senador taronja Fran Hervías, que ha accedit recentment al Senat després de perdre l'escó que tenia al Congrés a les passades eleccions, ha compartit a les xarxes socials algunes frases de polítics catalans com el president de la Generalitat, Quim Torra; l'expresident Jordi Pujol, o l'exvicepresident Oriol Junqueras i les ha catalogat com a "racisme i supremacisme a Espanya". Aquest dilluns, el portaveu de Cs al Congrés, Edmundo Bal, ha compartit en una roda de premsa el vincle que ha establert Hervías i ha assegurat que el nacionalisme "es basa en un principi supremacista". "Mai sentim que aquestes persones que són diferents diguin que són pitjors; sempre diuen que són millors, que tenen més drets i privilegis", ha criticat. Bal ha aprofitat per demanar "prudència als ciutadans i moderació als polítics" davant de les manifestacions que s'estan reproduint arreu –també a l'Estat– per la mort de Floyd sota el lema 'Black Lives Matter' mentre dura la pandèmia de covid-19. "Nosaltres som defensors del dret de reunió i manifestació, però ha d'anar unit al compliment de la normativa sanitària", ha advertit.

Summary: Cs aprofita l'onada de protestes antiracials per acusar l'independentisme de "supremacista"


La DGAIA ha decidit reubicar en unes dependències de l'Institut de Medicina Legal de Catalunya (IMLC) els menors no acompanyats que fins ara dormien a les dependències de la fiscalia o a l'àrea de custòdia de menors detinguts de la Ciutat de la Justícia de Barcelona a l'espera de ser allotjats en algun centre. La decisió s'ha pres després que divendres passat la jutgessa degana de Barcelona, Mercè Caso, prohibís que cap menor seguís passant nits al complex judicial. Es dóna la circumstància que l'IMLC forma part del complex de la Ciutat de la Justícia, però està situat en un edifici exterior, sense funció judicial i que depèn únicament del Departament de Justícia. Segons han explicat a l'ACN fonts de la Generalitat, la solució és provisional i consisteix en un espai on els menors podran descansar, menjar i dutxar-se. D'aquesta manera es pretén donar sortida immediata als menors que passen fins a quatre dies esperant una plaça en un centre d'atenció mentre els acaben d'identificar i determinar la seva edat. Últimament aquesta espera es feia o a l'àrea de custòdia o a l'edifici F de la fiscalia, dins del complex judicial. En el seu acord governatiu de divendres passat, la degana Caso feia un repàs cronològic de la situació, que el Síndic de Greuges ja va denunciar el desembre del 2015. La mateixa Caso va demanar a la Generalitat el maig del 2016 que fes obres a l'àrea de custòdia dels Mossos per poder acollir els menors sense les restriccions de seguretat pròpies d'aquesta zona, i que tingués en compte l'edat, sexe i característiques dels menors, i separant-los dels menors subjectes a responsabilitat penal. No obstant, la Generalitat va al·legar que les obres afectaven els plans d'evacuació i no es podien dur a terme. Per això, a finals de juny del 2016 es va decidir, en una reunió entre la degana, la Fiscalia de Menors, la Gerència de Justícia, els Mossos i la DGAIA, que la millor solució era trobar un espai prop de la Ciutat de la Justícia. El març del 2017 Justícia va informar que es preveia un espai en un edifici amb ús residencial del complex de la Ciutat de la Justícia però fora dels edificis principals que acullen els jutjats i la fiscalia. Davant la falta d'avenços, a principis d'octubre la fiscal en cap de Barcelona va demanar a la DGAIA una solució almenys provisional. La Generalitat va habilitar el 10 d'octubre un espai a la tercera planta de l'edifici F, el que acull el ministeri públic, però el 13 d'octubre, després d'una visita a l'espai, la degana Caso va obligar a tancar-lo per falta d'instal·lacions adequades i pel fet que la mesura havia de ser aprovada per la Sala de Govern del TSJC, que posteriorment va avalar el tancament de l'espai. L'escrit de la degana de divendres passat recorda la legislació internacional, espanyola i catalana per recordar a la DGAIA que els interessos dels menors han de prevaldre i "no es poden acceptar remeis ben intencionats però indignes". Admetent la "greu situació d'emergència social", Caso diu que no és un cas puntual i que no es poden "tolerar més" solucions que no siguin dignes per uns menors no acompanyats que no han comès cap delicte i que no han de passar ni una nit ni a la zona de custòdia policial dels Mossos, ni a la sala d'espera de la fiscalia de menors a la planta 0 de l'edifici F. Per tot això, prohibeix que els menors responsabilitat de la DGAIA dormin en dependències judicials ni a l'àrea de custòdia policial. Als Mossos d'Esquadra els demana que informin diàriament de la identitat dels menors, i de les seves hores d'entrada i sortida del complex judicial i atenció per part de la DGAIA. Segons la DGAIA, uns deu adolescents passen una mitjana de dues nits a l'edifici F en el seu procés de custòdia. La directora de la DGAIA, Georgina Oliva, en declaracions a l'ACN, va reconèixer fa uns dies que l'allau de menors no acompanyats no ha agafat el país preparat. A més, el Govern preveia aprovar 200 places més d'acollida però l'aplicació del 155 ho ha retardat. El tancament de la sala de la tercera planta de l'edifici F, que va ser ratificat pel TSJC, va obligar a tornar els menors a la sala d'espera de la planta baixa del mateix edifici, un fet que per Oliva, ni contribueix a solucionar el problema "ni dignifica''. Per Oliva, aquest allau de menors immigrants és una situació ''extraordinària'' i tot i que la DGAIA té l'encàrrec d'atendre de forma ''immediata'' aquest menors, el fet que sigui una situació tan excepcional, fa que, per Oliva, calgui una resposta ''holística''. ''El país no estava preparat'', ha dit Oliva, per atendre aquesta gran quantitat de menors estrangers. De fet, aquest passat mes d'octubre se n'han comptat 208, mentre que entre els mesos de juliol , agost i setembre, n'arribaven al voltant dels 150. En el que portem d'any, ja se n'han atès 1.112, mentre que en tot el 2016, en van arribar 684. És per tant, un creixement exponencial del qual no se'n pot preveure l'evolució. Agilitzar els processos de custòdia és una de les propostes de la DGAIA, que fa èmfasi en aspectes com la coordinació entre cossos policials a l'hora d'identificar els menors i fer-los les proves de l'edat com un dels àmbits amb possibilitats de millora, perquè per exemple, sovint l'espera de majors d'edat limiten l'entrada d'altres menors. Per millorar l'acollida inicial, enguany, la DGAIA també ha obert albergs i cases de colònies per poder fer la primera acollida a aquests joves, una situació que ha solucionat 70 casos i ha obligat a fer nous equips educatius, creats de nou o a partir de les entitats que ja treballen amb el col·lectiu. Oliva reconeix que és competència de la DGAIA fer aquesta atenció d'acollida però admet que cal ''coordinació'' també amb el ministeri, una coordinació que ara és ''fluida''.  Des de principis d'any, la DGAIA ha creat fins a 460 places noves en diferents centres i projectes per fer front a aquesta realitat, ja que els centres residencials i d'acollida estan sobreocupats. Les darrers 200 places que s'havien d'aprovar però, s'han quedat aturades després de l'aplicació de l'article 155, ja que s'havia de signar en el consell executiu previst pel 31 d'octubre que ja no es va celebrar. Oliva però, creu que les properes setmanes es podrà desencallar aquest projecte.  Oliva recorda que els equipaments per als MENA (Menors estrangers no acompanyats) estan dissenyats per a les necessitats concretes d'aquest col·lectiu. Es creen tenint en compte el perfil d'aquests joves, majoritàriament marroquins de més de 16 anys, que tenen la voluntat de fer un projecte migratori i per tant, amb la intenció de trobar feina, tenir papers i poder enviar diners a la seva família al país d'origen. Per això, acostumen a ser ''refractaris'', diu Oliva, als centres d'acollida i per tant, es treballa per poder donar-los una millor atenció per fer els seus propis itineraris i projectes personalitzats, per la qual cosa a més d'educadors es necessiten psicòlegs, mediadors i integradors entre d'altres figures, per donar una ajuda ''més ajustada''.  En aquest sentit, Oliva recorda que són joves que han vingut al país majoritàriament per quedar-se i per tant, sigui acollit en un alberg o en un centre, cal que se l'acompanyi per adaptar-se a l'entorn i per tant, cal la col·laboració i la implicació de les entitats i els ens locals, i per això proposa aquesta taula.  Per Oliva, un dels principals esculls d'aquest fenomen és la difícil planificació que permet, ja que els esforços s'han centrat en reforçar els equipaments per donar suport a l'autonomia d'aquests joves, i també un esforç en potenciar l'acollida d'emergència, però ''és impossible saber quants nanos arribaran'', diu Oliva, perquè a l'octubre hi ha hagut més arribades que al setembre tot i que podria semblar que amb el fred, ''hauria d'estancar-se o disminuir'', i en canvi, cap expert pot preveure el comportament del fenomen.

Summary: La DGAIA reubica a l'Institut Forense els menors que dormien a la fiscalia de la Ciutat de la Justícia


La consellera d'Empresa i Coneixement, Àngels Chacón, ha alertat que el sector turístic està "en un moment molt crític" després de les recomanacions de les autoritats franceses de no viatjar Catalunya pels nous brots de coronavirus. "S'han de prendre mesures contundents de suport al sector turístic perquè les conseqüències econòmiques seran molt fortes", ha advertit Chacón, que ha recordat que la previsió és perdre fins a 15.000 MEUR en al facturació turística d'aquest 2020. La consellera s'ha expressat en aquest sentit durant una reunió telemàtica amb el Consell de Direcció de l'Agència Catalana de Turisme –format per entitats públiques i representants empresarials del sector privat- per analitzar la situació i concretar properes accions. A la trobada, Chacón també ha recorda que França és el primer mercat emissor internacional i ha assenyalat que el 2019 Catalunya va rebre 4.070.500 turistes francesos que van generar una despesa de 2.446 MEUR. La consellera també ha reiterat la necessitat d'estendre els ERTO en el sector com a mínim fins a final d’any, aconseguir una reducció de l'IVA per les activitats del sector turístic i reclamar els 7.500 milions d’euros d’ajuts directes del fons de recuperació de la Unió Europea. "Hem de salvar les empreses i garantir els llocs de treball; si no donem ajudes ara, en el futur no ens quedaran empreses turístiques que es puguin transforma, i quan se superi l'emergència necessitarem empreses on la gent pugui anar a treballar", ha destacat.

Summary: Chacón alerta que el sector turístic està "en un moment molt crític" després de les recomanacions de França


L'escriptora Marta Orriols publicarà el 28 de setembre la  novel·la 'Dolça introducció al caos' (Edicions del Periscopi). Una obra que, com ha explicat l'editorial, és "una invitació a nedar pel mar de contradiccions en què es converteix la possibilitat de ser pares". El llibre fa un anàlisi íntim sobre la voluntat, la llibertat i les estructures socials. Orriols publica nou llibre després d''Aprendre a parlar amb les plantes', que va rebre el Premi Òmnium a la Millor Novel·la de l'Any 2018. Aquesta és una de les pròximes novetats de l'editorial, on destaquen 'La drecera' de Miquel Martín, que sortirà a la venda el 29 de juny i 'Els nois de la Nickel' de Colson Whitehead, premi Pulitzer de ficció 2020, que es publicarà el 31 d'agost. Com ha explicat l'editorial, la novel·la 'Dolça introducció al caos' de Marta Orriols es pregunta "què passa en una relació amorosa, estable però encara relativament jove, quan un dels dos pren una decisió unilateral que afecta directament el futur de la parella". Al llibre, la Marta li comunica al Dani que no vol ser mare i s'obre entre els dos una esquerda que els generarà dubtes i indecisions que els empenyeran a repensar-se com a individus i com a parella.

Summary: Marta Orriols publicarà la novel·la 'Dolça introducció al caos' el 28 de setembre


El tràfic aeri a Espanya ha caigut un 21% la primera setmana de setembre per les restriccions a la mobilitat imposades a Europa arran dels rebrots, segons les últimes dades d'Eurocontrol. Així, Espanya ara té gairebé un 65% menys de vols que fa un any. Entre els estats europeus amb més volum de passatgers, l'espanyol i el portuguès són els més afectats per aquesta nova fase de la pandèmia, seguits per Grècia (18%) i Itàlia (11%). El director d'Eurocontrol, Eamonn Brennan, ha avisat del fort impacte que està tenint en l'aviació les "quarantenes inconsistents" i "les mesures poc coordinades" que han adoptat alguns països europeus. Les aerolínies estan reduint la seva activitat a Europa per la "incertesa" que genera la reimposició de restriccions com les quarantenes, segons Eurocontrol. Per exemple, les companyies Ryanair i EasyJet han eliminat gairebé 300 vols cadascuna aquesta última setmana.

Summary: Cau un 21% el tràfic aeri a Espanya per les restriccions arran dels rebrots


El sindicat agrari JARC-COAG ha demanat al Departament d'Agricultura que pagui "urgentment" les Indemnitzacions Compensatòries per zones desfavorides, per dotar de liquiditat els pagesos que s'han vist afectats per la gelada que ha cremat part de les vinyes d'Horta de Sant Joan, Arnes i Caseres, a la Terra Alta. El sindicat denuncia que en aquesta zona els agricultors no solen assegurar les collites perquè, de mitjana, cobren entre 12 i 15 cèntims menys que els d'altres zones. Segons JARC-COAG, es deu a què els cultius de vinya terraltins estan fora de la Denominació d'Origen Protegida (DOP) del Cava i a què la compra de raïm "es concentra en molt poques mans". El sindicat defensa la importància de contractar assegurances però insisteix que aquestes han de ser "econòmicament assumibles" i anar acompanyades de subvencions concentrades en els productors professionals.  L'organització agrària JARC-COAG sol·licitarà al Departament d'Agricultura que els productors rebin urgentment el pagament de la línia d'ajuts de les Indemnitzacions Compensatòries (IC) per a zones amb limitacions naturals, les zones de muntanya i desfavorides. La mesura ha servir per de donar liquiditat als viticultors, perquè puguin fer front a les pèrdues ocasionades per l'últim episodi de gelades.  Els danys es va produir les matinades del passat divendres i el passat dissabte en algunes explotacions de vinya de les poblacions d'Horta de Sant Joan, Caseres i Arnes, a la comarca de la Terra Alta. Segons les primeres estimacions, les baixes temperatures van afectar el 40% i el 50% dels cultius, cremant el fruit. En el cas dels ametllers, el perjudici ha estat inferior per l'alçada dels arbres però també hi ha hagut danys, encara per determinar.  L'organització continuarà fent seguiment de les afectacions durant aquesta setmana davant la previsió d'una nova baixada important de les temperatures.  Les assegurances minses JARC-COAG s'ha posat en contacte amb Agroseguro perquè s'agilitzin els informes pericials. També reclamarà al Ministeri d'Hisenda una reducció dels mòduls de l'IRPF 2016 per compensar la pèrdua de renda dels viticultors per la disminució de la collita i facilitar la continuïtat de les explotacions afectades.  Tot i que la Terra Alta és una comarca on "històricament" no hi ha hagut "massa episodis d'adversitats climàtiques", les pedregades i gelades de les darreres campanyes, conseqüència del canvi climàtic, fan que, segons JARC-COAG, les assegurances siguin "una necessitat per cobrir un risc creixent". El sindicat agrari defensa que l'assegurança "és un instrument essencial per protegir la renda dels productors davant les pèrdues de producció incontrolables" però reitera "que és imprescindible que el cost de la contractació sigui assumible pels productors i que les subvencions per facilitar-ne l'accés s'han d'adreçar prioritàriament als productors professionals".

Summary: El sindicat JARC-COAG demana indemnitzacions compensatòries per a les vinyes afectades per la gelada a la Terra Alta


El president del Parlament els trasllada que un referèndum d'autodeterminació i la fi de la repressió són imprescindibles per resoldre el conflicte ACN Barcelona.-El president del Parlament, Roger Torrent, s'ha reunit amb una quinzena de periodistes i líders d'opinió japonesos interessats en la situació política a Catalunya. En la trobada, Torrent els hi ha traslladat que un referèndum d'autodeterminació i la fi de la repressió són "imprescindibles" per resoldre el conflicte polític. Així mateix, els ha manifestat que "no és concebible que al segle XXI a la Unió Europea hi hagi presos polítics i exiliats". El president del Parlament ha denunciat la vulneració de drets fonamentals i ha destacat que, malgrat que la decisió d'esdevenir una república depèn únicament dels catalans i les catalanes, la defensa de la democràcia i d'una solució política del conflicte sí que interpel.la a Europa. Els periodistes assistents a la trobada formen part del grup Kyodo news.

Summary: Torrent explica la situació política a Catalunya a periodistes japonesos


El Jutjat de primera instància número 6 de Girona ha tomat la demanda interposada pel "nen robat" de Banyoles que reclama recuperar el nom i cognoms que tenia quan va néixer. Joan Coll Corominola va descobrir ja fa uns anys que, en realitat, és Francisco Beamonte Isern, nascut l'any 1966 a l'hospital Cínic de Barcelona. Sosté que la seva adopció va ser totalment irregular i, per això, apel·la ara a l'Audiència de Girona perquè revoqui la decisió del jutjat. L'objectiu final és aconseguir que li reconeguin que el matrimoni que el va adoptar no són els seus pares biològics i que es permeti el canvi d'identitat fent les rectificacions necessàries al Registre Civil. L'advocat del demandant ha explicat que el Jutjat especialitzat en Família ha inadmès la demanda per "caducitat" del procediment.  Després d'intentar portar el seu cas reiteradament davant la Justícia per la via penal, Joan Coll i el seu advocat van decidir interposar una demanda civil reclamant al Jutjat de primera instància 6 de Girona que reconegui que els demandats, és a dir, el matrimoni de Banyoles que el va adoptar quan era petit, no són els seus pares biològics. En conseqüència, l'home podria recuperar la seva identitat i fer servir el nom que li van posar els seus pares biològics quan va néixer.  Segons ha detallat el seu advocat, Pol Nadal, van interposar la demanda el febrer del 2016 i, en un primer moment, el jutjat la va admetre a tràmit. Aleshores, va demanar a les parts (fiscal, demandats i demandant) que es pronunciessin sobre la petició. Segons el lletrat, ningú es va oposar a eliminar la partida de naixement que el vinculava a la parella de Banyoles, validar la que el relaciona amb els seus pares biològics i permetre les modificacions al Registre Civil.  Tot i aquesta primera admissió a tràmit, pels volts de l'estiu el jutjat va tornar a consultar les parts perquè considerava que el cas per anul·lar l'adopció no podia tirar endavant per "caducitat" en l'acció. Segons Nadal, tant la fiscalia com ells van considerar que estaven dins termini, mentre que els pares adoptius no van ni respondre. Per això, lamenta  que finalment el jutjat dictés una interlocutòria d'inadmissió el gener d'aquest any. La lluita de Joan Coll per intentar que la Justícia reconegui que la seva adopció va ser irregular i que pot tornar a ser Francisco Beamonte Isern no acaba aquí. El seu advocat ha presentat recurs davant l'Audiència de Girona, que haurà de decidir si tomba la interlocutòria.  Fa més de deu anys que Joan Coll va començar a investigar el seu passat. Entre allò que ha pogut recopilar, hi ha algunes fotografies esgrogueïdes on se'l veu quan era un nadó, acompanyat del seu pare. El banyolí sospita que és un possible cas de nen robat durant el franquisme i que els pares adoptius van pagar 150.000 pessetes per endur-se'l a casa.  Joan Coll Corominola va néixer el 14 de setembre del 1966 a l'Hospital Clínic de Barcelona. Aleshores, però, el nom que figurava a la seva partida de naixement era Francisco Beamonte Isern.  La seva infància, segons ha descobert, va passar-la a casa de les dues àvies. Primer amb l'àvia materna a Òdena (Anoia) i, quan el seu pare va morir, va anar a viure amb l'altra àvia a Sant Adrià del Besòs. Aleshores era el 1973 i ell tenia set anys. Més tard, va ingressar en un hospici de Barcelona i, en menys de dos mesos, va ser adoptat per la família de Banyoles, amb qui viuria la resta de la joventut. L'advocat de Coll ha explicat que estan a l'espera de la resolució de l'Audiència de Girona i, sinó, hauran d'estudiar quines altres vies poden seguir. "És complicat perquè no hi ha jurisprudència sobre aquests casos", ha conclòs

Summary: El jutjat tomba la demanda del "nen robat" de Banyoles que reclama recuperar el nom i cognoms que tenia en néixer